ทองคำปิดบวก 1.70ดอลล์
สัญญาทองคำตลาดนิวยอร์กยังคงปิดบวก ติดต่อกันวันที่สาม ได้แรงหนุนจากสกุลเงินดอลลาร์สหรัฐที่อ่อนค่าลง
18 มี.ค. 2553

สัญญาทองคำตลาดนิวยอร์กยังคงปิดบวก ติดต่อกันวันที่สาม ได้แรงหนุนจากสกุลเงินดอลลาร์สหรัฐที่อ่อนค่าลง
สัญญาทองคำตลาด COMEX (Commodity Exchange) ส่งมอบเดือนเม.ย. ปิดบวก 1.70 ดอลลาร์ แตะที่ 1,124.20 ดอลลาร์/ออนซ์ หลังจากเคลื่อนตัวในช่วง 1,120.90-1,133.90 ดอลลาร์
ขณะที่สัญญาโลหะเงินส่งมอบเดือนพ.ค.ดีดขึ้น 16.9 เซนต์ ปิดที่ 17.523 ดอลลาร์/ออนซ์ และสัญญาโลหะทองแดงส่งมอบเดือนพ.ค.เพิ่มขึ้น 5.3 เซนต์ ปิดที่ 3.418 ดอลลาร์/ปอนด์
ส่วนสัญญาพลาตินัมเดือนเม.ย.ปิดที่ 1,635.60 ดอลลาร์/ออนซ์ เพิ่มขึ้น 4.90 ดอลลาร์ และสัญญาพัลลาเดียมส่งมอบเดือนมิ.ย.ปิดที่ 478.85 ดอลลาร์/ออนซ์ เพิ่มขึ้น 6.45 ดอลลาร์
นักวิเคราะห์จากลาซาล ฟิวเจอร์ส กรุ๊ป ในเมืองชิคาโกกล่าวว่า สัญญาทองคำได้รับแรงหนุนจากสกุลเงินดอลลาร์ที่อ่อนค่าลง หลังจากเฟดตัดสินใจคงอัตราดอกเบี้ยระยะสั้นที่ระดับ 0-0.25% ในการประชุมครั้งล่าสุด และย้ำว่าจะคงอัตราดอกเบี้ยที่ระดับต่ำต่อไปอีกระยะหนึ่งเพื่อกระตุ้นเศรษฐกิจให้ขยายตัวอย่างยั่งยืน
กองทุน SPDR Gold Trust ซึ่งเป็นกองทุน ETF ทองรายใหญ่ที่สุดในโลก ได้เข้าถือครองทองคำที่ระดับ 1,115.511 ตัน ณ วันที่ 16 มี.ค. ซึ่งทรงตัวจากระดับของวันที่ 10 มี.ค.